Priester doop dekades lank verkeerd(Foto bloot ter illustrasie: Unsplash / Josh Applegate) Duisende Rooms-Katolieke in die VSA sal dalk weer gedoop moet word aangesien ’n priester dekades lank ’n verkeerde woord in die doopformule gebruik het wat die hele sakrament ongeldig maak. Priester Andres Arango het 26 jaar lank die eerste sakrament in die lewe van die Rooms-Katolieke bedien met die woorde “ons doop jou” in plaas van die Vatikaan-gesanksioneerde “ek doop jou”. “Dit is nie die gemeenskap wat ’n persoon doop en hulle inlyf in die kerk van Christus nie, maar eerder Christus, en Christus alleen, wat die leiding neem in alle sakramente . Daarom is dit Christus wat doop,” het biskop Thomas J Olmsted van Phoenix gesê. Arango se flater is verlede jaar vir die eerste keer opgemerk – ’n kwarteeu nadat hy as priester begin werk het. “Priester Arango gebruik sedert die begin van sy priesterskap al die verkeerde formule. “Dit is nie presies duidelik hoeveel mense tussen 1995 en 2021 deur hom gedoop is nie, maar ek glo dit is duisende,” het Katie Burke, woordvoerder van die bisdom, Dinsdag aan AFP gesê. Arango het intussen sy gewone werk bedank om sy “voltydse bediening te wy om die mense te help en te genees wat deur hierdie fout geraak is”. Volgens Burke werk die bisdom nou saam met Arango en die gemeentes waar hy voorheen aangestel was om mense op te spoor wat moontlik ongeldig gedoop is. Die doel is om dié mense dan moontlik te herdoop. ŉ Webwerf is ook sedertdien op die been gebring om bekommerde gemeentelede se vrae te beantwoord, insluitend of dit hul huwelik beïnvloed en of hulle moet gaan bieg. Die doop in die Rooms-Katolieke Kerk is ŉ toelatingsritueel wat volgens die kerkleer nodig is vir ŉ gelowige om toegang tot ander seëninge te verkry. Soortgelyk aan ander Christelike denominasies behels dit gewoonlik dat water op die kop gesprinkel of gegiet word, of dat ŉ persoon heeltemal onderdompel word. Rooms-Katolieke glo dat slegs mense wat gedoop is, ná hul dood die hemel kan binnegaan. Arango se fout is nie die eerste van sy soort nie. In 2020 het ŉ priester in die deelstaat Michigan ontdek dat hy herdoop moes word nadat hy na ’n familievideo van sy doop gekyk het. In dié video het die doper ook “ons” in plaas van “ek” gebruik.